Kristen Touborg (SF), 2001-03-01:
Lovforslaget er jo en opfølgning på en række tidligere lovforslag på dyre- og velfærdsområdet, og vi vil gerne hilse med tilfredshed, at de kommer.
Vi synes, at de gennemgående har været for slappe, ikke dem alle sammen, men nogle har haft for lange overgangsordninger, og det er også vores overordnede indstilling til lovforslaget her.
Der er for lange overgangsordninger, og det er nok også for begrænsede indgreb, man lægger op til.
Det står jo klart, at formålet er at sikre en bedre dyrevelfærd, og det mener vi også at lovforslaget gør.
Hovedproblemet er jo, at der er benproblemer i kyllingeproduktionen, og det skyldes vel, at reproduktionen entydigt har baseret sig på meget hurtigtvoksende individer uden at tage højde for dyrevelfærdsmæssige problemer i den forbindelse, men det er jo naturligvis også den måde, man fodrer på, og den foderstyrke, man anvender til kyllingerne, som fremmer væksten ret meget.
Det vil lovforslaget søge at afhjælpe ved, at der ikke længere må være lys i stalden i 24 timer i døgnet.
Det kan SF meget støtte.
Med hensyn til en mindre belægningsgrad finder SF, at forslaget er for slapt, og at 40 kg altså er en ret tæt belægning, og for at vende tilbage til mit spørgsmål til Socialdemokratiet så mener jeg faktisk, at vi snakker om 13-15 dyr pr. m2, og det forekommer mig altså at være ret meget.
Dernæst er det også bl.a. strøelse, så kyllingerne kan få et lidt mere naturligt liv og kan støvbade, og noget skrabemateriale, og det mener vi også der er et meget stort behov for.
Beregningsmetoden til at fastlægge belægningsgraden kritiseres af Landbrugsraadet og SALA, da de finder, at metoden er for snæver.
Det er SF fuldstændig uenig i.
Tværtimod finder vi, at den reelle maksimumbelægningsgrad bør fremstå meget tydeligt, og vi mener som sagt også, at den bør være lavere end de 40 kg. Jeg vil godt spørge ministeren om, hvordan kontrolsystemet egentlig er i dag.
Jeg læser lovforslaget på den måde, at det, der er foreslået her, er en forbedring af kontrolsystemet, men jeg er ikke helt sikker på, at det er en forbedring, så jeg vil egentlig godt have en beskrivelse af, hvordan kontrolsystemet er i øjeblikket.
For mig at se behøver det, der her er foreslået, ikke at være et fremskridt, og Den Danske Dyrlægeforening finder jo ikke, at det tilsyn, der foreslås, dyrevelfærdsmæssigt er i overensstemmelse med intentionerne i lovforslaget, og i hvert fald må man jo sige, at stikprøvekontrollen er meget lav, når vi i gennemsnit ikke kommer ud med en stikprøvekontrol i mere end i 5 pct. af besætningerne.
Det må vel sige, at det er 20 år, vi så snakker om.
Vedrørende delslagtninger vil jeg godt vide, i hvor stort et omfang det foretages på nuværende tidspunkt, og det er naturligvis, fordi delslagtninger har en stor indflydelse på den reelle belægningsgrad, og den har indflydelse på smittespredning, som jo i høj grad giver velfærdsmæssige problemer.
Men jeg vil godt vide, i hvor stor udstrækning det benyttes i dag.
Som det er fremgået af mit indlæg, er forslaget her en forbedring af dyrevelfærd for kyllinger, men der er tale om små og for langsommelige forandringer, så SF vil gå ind i udvalgsarbejdet og gøre en indsats for at få forbedret det her forslag.